តួកគី​ប្រកាស​កម្ទេច​មីន​របស់​ខ្លួន​រួចរាល់​
​ប្រទេស​តួកគី​បាន​កម្ទេច​មីន​ប្រឆាំង​នឹង​មនុស្ស​​​​​ចំនួន​ជិត​បី​លាន​គ្រាប់​ពី​ស្ដុក​របស់​ខ្លួន​រួចរាល់​ហើយ។
តួកគីបានប្រកាសនៅថ្ងៃព្រហស្បតិ៍នេះថា ខ្លួនបានកម្ទេចគ្រាប់មីនប្រឆាំងនឹងមនុស្សរួចរាល់ទាំងស្រុងពីឃ្លាំងរបស់ខ្លួនហើយ។ នេះបើយោងតាមក្រុមអ្នកនាំពាក្យនៃកិច្ចប្រជុំរដ្ឋភាគីលើកទី១១ ស្ដីពីអនុសញ្ញាក្រុងអូតាវ៉ា ឬអនុសញ្ញាស្ដីពីការហាមឃាត់ការប្រើប្រាស់គ្រាប់មីនប្រឆាំងមនុស្សក្នុងទីក្រុងភ្នំពេញ។ ក្រុមប្រទេសភាគីនៃអនុសញ្ញាអូតាវ៉ា ដែលបានអង្គុយប្រជុំចាប់តាំងពីថ្ងៃអាទិត្យមកម្ល៉េះ បានចាប់ផ្ដើមជជែកគ្នាពីការកម្ទេចគ្រាប់មីនប្រឆាំងមនុស្ស ដែលនៅសេសសល់ក្នុងឃ្លាំងស្ដុកកាលពីព្រឹកមិញនេះ។ លោក ស៊ើហាន់ យីជីត (Serhan YIGIT) រដ្ឋមន្ដ្រីក្រសួងការបរទេសទួគី ត្រូវបានស្រង់សម្តីក្នុងសេចក្ដីជូនដំណឹងក្រោយពីកិច្ចប្រជុំថា ប្រទេសតួកគីបានកម្ទេចមីនពីស្ដុករបស់ខ្លួនរួចរាល់ហើយ។ គ្រាប់មីនប្រឆាំងមនុស្សចំនួនជិតបីលានគ្រាប់ត្រូវបានបំផ្លាញ។ រដ្ឋភាគីចំនួនបួនត្រូវបង្ហាញឡើងវិញពីលទ្ធផលនៃការកម្ទេចគ្រាប់មីនពីក្នុងឃ្លាំងរបស់ខ្លួន ក្នុងនោះមានប្រទេសតួកគី បេឡារូស ក្រិក និងប្រទេសអ៊ុយក្រែន។ ក៏ប៉ុន្ដែក្រៅពីតួកគី ប្រទេសបីទៀតបានប្រកាសថា ខ្លួនកំពុងបន្ដការខិតខំប្រឹងប្រែងរបស់ខ្លួនជាបន្ថែមទៀតក្នុងការកម្ទេចគ្រាប់មីនពីក្នុងឃ្លាំង។ នេះបើតាមការបញ្ជាក់របស់លោកស្រី ឡៃឡា រ៉ដឌ្រីហ្គេស៍ អ្នកសម្របសម្រួលព័ត៌មាន នៃកិច្ចប្រជុំរដ្ឋភាគីនៃអនុសញ្ញាក្រុងអូតាវ៉ា។ លោកស្រី ឡៃឡា រ៉ដឌ្រីហ្គេស៍ មានប្រសាសន៍ថា ៖ «ប្រទេសទាំងនោះបាននិយាយថា ពួកគេកំពុងប្រឹងប្រែងបង្កើនការកម្ទេចឃ្លាំងស្ដុកគ្រាប់មីនប្រឆាំងនឹងមនុស្ស។ ប្រទេសតែមួយគត់ក្នុងចំណោមប្រទេសទាំងបួន ដែលបានកម្ទេចគ្រាប់មីនក្នុងឃ្លាំងរួចរាល់នោះ គឺប្រទេសតួកគី»។ អនុសញ្ញាក្រុងអូតាវ៉ាសំដៅលុបបំបាត់គ្រាប់មីនប្រឆាំងមនុស្ស។ រដ្ឋភាគីដែលចូលជាសមាជិកនៃអនុសញ្ញាត្រូវបញ្ឈប់ការផលិត ការកែច្នៃ និងការប្រើប្រាស់គ្រាប់មីនប្រភេទនេះ ជាបន្ទាន់ ហើយត្រូវកម្ទេចគ្រាប់មីនទាំងអស់ចេញពីឃ្លាំងក្នុងរយៈពេលបួនឆ្នាំ បន្ទាប់ពីចូលជារដ្ឋភាគីរួច។ ដោយឡែកប្រទេស បែលឡារូស និង ក្រិក ត្រូវបំផ្លាញគ្រាប់មីនពីឃ្លាំងឲ្យរួចនៅខែមិនា ឆ្នាំ២០០៨ និងអ៊ុយក្រែន ត្រូវបំផ្លាញគ្រាប់មីនពីឃ្លាំងនៅខែមិថុនា ឆ្នាំ ២០១០។ លោកស្រី ឡៃឡា លើកឡើងថា ការខកខានក្នុងការកម្ទេចគ្រាប់មីនតាមការកំណត់ គឺជាការរំលោភមួយ។ ហើយនៅក្នុងកិច្ចប្រជុំ នៅថ្ងៃនេះ អង្គការក្រៅរដ្ឋាភិបាលជាច្រើនបានធ្វើការរិះគន់ លើប្រទេសក្រិក បែលឡារូស និងអ៊ុយក្រែន។ លោក ហែម វណ្ណឌី អគ្គលេខាធិការនៃកិច្ចប្រជុំរដ្ឋភាគី នៃអនុសញ្ញាក្រុងអូតាវ៉ា បានអះអាងថា លោកប្រាក់ សុខុន រដ្ឋលេខាធិការទីស្ដីការគណរដ្ឋមន្ដ្រី និងជាប្រធានកិច្ចប្រជុំនេះ បានថ្លែងអបអរសាទរប្រទេសតួកគី។ «លោកបានថ្លែងស្វាគមន៍ ហើយអបអរសាទរប្រទេសតួកគី»។ កម្ពុជាមានផ្ទៃដីជាច្រើនពាន់គីឡូម៉ែត្រការ៉េ ដែលគ្របដណ្ដប់ដោយគ្រាប់មីនបន្ទាប់ពីប្រទេសក្រីក្រមួយនេះ ឆ្លងកាត់សង្រ្គាមស៊ីវិលអស់រយៈពេលបីទសវត្សរ៍កន្លងមក។ កម្ពុជាបានបំផ្លាញគ្រាប់មីនពីក្នុងស្ដុករបស់ខ្លួនរួចរាល់ហើយ កាលពីប៉ុន្មានឆ្នាំមុននេះ។ កម្ពុជាត្រូវបោសសម្អាតគ្រាប់មីនលើផ្ទៃដីឲ្យអស់នៅឆ្នាំ២០២០៕